PRÍLOHA

PROJEKTOVÝ DOKUMENT

Uvoľnenie inovácie: podporné technológie a medzinárodná bezpečnosť

Úvod

Pokrok v oblasti vedy a techniky je kľúčovým faktorom, ktorý umožňuje hospodársky a sociálny rozvoj a prosperitu. Ako však uviedol generálny tajomník OSN v správe z roku 2021 s názvom Current developments in science and technology and their potential impact on international security and disarmament efforts (Súčasný vývoj vedy a techniky a ich potenciálny vplyv na medzinárodné úsilie v oblasti bezpečnosti a odzbrojenia), narastajú obavy, že „vývoj vedy a techniky relevantný pre oblasť bezpečnosti a odzbrojenia napreduje rýchlejšie ako sa rozvíja kapacita normatívnych a riadiacich rámcov pochopiť a riadiť riziká“.

Inštitút OSN pre výskum v oblasti odzbrojenia (UNIDIR) je autonómnou inštitúciou v rámci Organizácie Spojených národov, ktorá vykonáva nezávislý výskum v oblasti odzbrojenia a súvisiacich problémov, najmä pokiaľ ide o medzinárodnú bezpečnosť. Z historického hľadiska UNIDIR zohráva vedúcu úlohu pri podpore úsilia pochopiť bezpečnostné dôsledky rýchleho a transformačného technologického pokroku a reagovať na ne. Táto práca v súčasnosti prebieha v rámci osobitného viacročného programu pre bezpečnosť a technológie (SECTEC), ktorý je kľúčovým poskytovateľom poznatkov pre medzinárodné diplomatické spoločenstvo, súkromný sektor a občiansku spoločnosť a buduje medzi nimi prepojenia (len za posledné dva roky bolo stiahnutých viac ako 13 000 publikácií a na podujatiach sa zúčastnilo viac ako 6 500 účastníkov). Práca programu SECTEC má tiež významný politický vplyv vrátane konkrétnych zmienok v dvoch konsenzuálnych správach o medzinárodnej kybernetickej bezpečnosti, ktoré prijalo Valné zhromaždenie OSN.

Navrhovaný dvojročný projekt s názvom Uvoľnenie inovácie: podporné technológie a medzinárodná bezpečnosť sa zameria na vybrané kľúčové podporné technológie a ich potenciálny vplyv na medzinárodnú bezpečnosť. Práca v rámci tohto projektu sa bude organizovať v troch pracovných okruhoch podrobnejšie opísaných v nasledujúcej časti.

Projekt bude plne začlenený do širšieho pracovného programu SECTEC, pričom sa využijú aktíva v podobe poznatkov a siete, ktoré už boli vytvorené v rámci širšieho programu, a prispeje sa k dosiahnutiu jeho celkových cieľov, ktoré sú úzko prepojené s hlavným mandátom inštitútu:

— Formovať politiku a rozhodovanie. Technologické inovácie vnášajú do globálneho bezpečnostného prostredia nové úrovne neistoty a spochybňujú tradičné chápanie konfliktov, ako aj koncepcie kontroly zbraní, a reakcie na ne. Nástroje a procesy v rámci multilaterálnych mechanizmov odzbrojenia, ako aj regionálne a národné mechanizmy bude potrebné prispôsobiť tak, aby rozvíjali účinné politické reakcie na nové technológie. Program SECTEC sa bude usilovať prispieť k navrhovaniu takýchto politických reakcií a poskytovať preň podkladové informácie prostredníctvom vytvárania poznatkov a poskytovania poradenstva a podnetov.

— Zmenšiť medzery v poznatkoch o technologických aspektoch medzinárodnej bezpečnosti. Mnohé výzvy a príležitosti, ktoré nové technológie prinášajú, vyplývajú z ich technických parametrov, čo sťažuje zavádzanie politík alebo regulačných opatrení bez primeraného pochopenia príslušnej technológie vrátane rizík a príležitostí. Situáciu ešte zhoršuje prirodzené dvojaké (alebo všestranné) použitie mnohých takýchto inovácií, čo si vyžaduje širšie chápanie možných prierezových účinkov a previazanosti akýchkoľvek politických alebo regulačných opatrení.

— Prepájať komunity. V čase rastúcej globálnej nestability a nedôvery, ako aj nárastu počtu aktérov, zvýšeného šírenia poznatkov a odborných znalostí a obmedzenejších možností tradičných foriem regulácie je naliehavo potrebné, aby rôzne komunity spojili sily a vymieňali si poznatky, ktoré budú podkladmi pre ich pracovné programy. Týka sa to komunít pôsobiacich v rôznych sektoroch (napr. vlády, priemysel, občianska spoločnosť), ako aj komunít v rámci multilaterálnych mechanizmov, ktoré tradične pôsobia izolovane v rámci rôznych oblastí (napr. medzinárodná bezpečnosť, rozvoj, digitálna spolupráca, kriminalita). Program SECTEC využije jedinečné postavenie UNIDIR-u a bude pracovať prierezovo v snahe prepojiť diskusie, ktoré sa čoraz viac vzájomne ovplyvňujú, komunity, ako aj konsolidovať poznatky.

PROJEKT

Reagovať na výzvy a využívať príležitosti, ktoré v oblasti mieru a bezpečnosti prináša technologický pokrok, je zložitá úloha. Vo všeobecnosti si vyžaduje schopnosť pochopiť, čo je podstata danej technológie, ako a na aký účel by sa mohla použiť a aké nástroje riadenia sú k dispozícii, aby sa usmernil alebo kontroloval jej vývoj a používanie. Cieľom navrhovaného projektu s názvom Uvoľnenie inovácie: podporné technológie a medzinárodná bezpečnosť je skúmať vývoj, použitie a riadenie vybraných kľúčových podporných technológií a ich význam pre medzinárodný mier a bezpečnosť v rámci troch pracovných okruhov uvedených nižšie.

Na účely tohto projektu sa podporné technológie vymedzujú ako technológie, ktoré umožňujú alebo stimulujú inovácie, rozvoj spôsobilostí a väčší vplyv v ďalších oblastiach použitia v rámci rozsahu činnosti programu SECTEC inštitútu UNIDIR, konkrétne v kybernetickej oblasti, oblasti umelej inteligencie a systémovej integrácie. Je to v súlade s politikou EÚ v oblasti kľúčových podporných technológií, v ktorej sa uznáva zásadná úloha, ktorú tieto prierezové technológie zohrávajú pri stimulácii inovácie v rámci jednotlivých odvetví a použití.

Tento projekt sa zameria na príležitosti a výzvy súvisiace so štyrmi podpornými technológiami, ktoré sa považujú za osobitne dôležité z hľadiska bezpečnosti: progresívne materiály (napr. polovodiče, mikrotechnológie a nanotechnológie), súčiastky a komponenty (napr. mikročipy, senzory), infraštruktúra (napr. infraštruktúra konektivity ďalšej generácie – 5G a 6G, internet vecí, cloud, suverénny internet) a spracúvanie a výpočtová technika (napr. cloud, edge a kvantová výpočtová technika).

1. Pracovný okruh č. 1: Monitorovanie trendov a zvyšovanie informovanosti o vývoji vedy a techniky

1.1. Cieľ

Cieľom tohto pracovného okruhu je identifikovať a pochopiť nové a vznikajúce technológie, ako aj nové použitie zavedenejších technológií. Práca v rámci tohto okruhu bude v prvom rade zameraná na poskytovanie dostupných poznatkov o skúmaných technologických oblastiach politickým činiteľom a osobám s rozhodovacou právomocou na základe technicky a vedecky podložených dôkazov.

1.2. Očakávané výsledky:

a) Lepšia pripravenosť tvorcov politík a osôb s rozhodovacou právomocou, pokiaľ ide o výzvy a príležitosti, ktoré prinášajú nové a vznikajúce technológie.

b) Lepšie pochopenie prepojení a konvergencie medzi rôznymi technológiami.

c) Zvýšená informovanosť o potenciálnych rizikách a prínosoch nových technológií a poskytovanie spôsobilostí včasného varovania štátom, ktoré majú obmedzené kapacity na mapovanie situácie.

1.3. Opis pracovného okruhu

Tento pracovný okruh bude zahŕňať dve hlavné činnosti. Po prvé, umožní vytvorenie permanentnej funkcie mapovania situácie v oblasti technológií s cieľom zabezpečiť, aby sa najrelevantnejší vedecký a technologický pokrok zistil, preveril a analyzoval v počiatočných fázach vývoja alebo použitia. Výsledkom tejto činnosti budú dva ročné prehľady najdôležitejších trendov v oblasti technologickej inovácie, ktoré sa týkajú medzinárodného mieru a bezpečnosti. Výsledky tejto činnosti budú doplnením, nie zdvojením práce vykonávanej v rámci oficiálnych multilaterálnych procesov, ako sú napríklad skupina vládnych expertov pre vznikajúce technológie v oblasti smrtiacich autonómnych zbraňových systémov v rámci CCW, otvorená pracovná skupina pre bezpečnosť informácii a komunikačných technológií a ich využívania, a prispejú k širšiemu súboru relevantných mnohostranných činností, ako sú napríklad výročná správa generálneho tajomníka OSN o úlohe vedy a technológie v kontexte medzinárodného mieru a bezpečnosti, spoločný program vrátane nového programu pre mier a samit o budúcnosti, ktorý sa uskutoční v roku 2023.

V rámci druhej činnosti v tomto pracovnom okruhu sa usporiada osem „technologických raňajok“, ktoré majú diplomatickej komunite v Ženeve a New Yorku každý štvrťrok ponúknuť príležitosť učiť sa a diskutovať v neformálnom prostredí priamo s odborníkmi o konkrétnych podporných technológiách, ktoré sú dôležité pre medzinárodný mier a bezpečnosť. Každé takéto podujatie sa uskutoční dvakrát: po prvýkrát prezenčne v Ženeve a po druhýkrát virtuálne pre komunitu v New Yorku.

2. Pracovný okruh č. 2: Pochopenie vplyvu vedy a techniky na medzinárodný mier a bezpečnosť

2.1. Cieľ

Cieľom tohto pracovného okruhu je pochopiť, ako by sa nové podporné technológie mohli využívať v kontexte bezpečnosti a aký účinok by mohli dosiahnuť v tejto oblasti. Práca vykonaná v rámci tohto piliera sa zameria aj na rastúcu konvergenciu rôznych technológií a ich medziodborového využitia. V rámci tohto pracovného okruhu sa bude dôraz klásť najmä na to, ako bude pokrok v oblasti podporných technológií formovať budúcnosť konfliktov a bojísk.

2.2. Očakávané výsledky:

a) Lepšie pochopenie vplyvu nových a vznikajúcich podporných technológií na mier a bezpečnosť zo strany osôb, ktoré určujú politiku.

b) Zvýšená schopnosť vytvárať prepojenia a väzby medzi oblasťami použitia rôznych technológií, čo vedie k podloženejším politickým diskusiám presahujúcim jednotlivé oblasti a procesy.

c) Zvýšená schopnosť identifikovať možnosti politických zásahov zameraných na zníženie rizík, ktoré predstavujú nové technológie, bez toho, aby sa tým bránilo pokroku a inováciám.

2.3. Opis pracovného okruhu

Tento pracovný okruh bude zahŕňať uskutočnenie štyroch výskumných štúdií, jednej pre každú z podkategórií skúmaných podporných technológií. Cieľom každej výskumnej štúdie bude poskytnúť úvod k danej technológii a analýzu pozitívnych a negatívnych vplyvov, ktoré by takáto technológia mohla mať na medzinárodný mier a bezpečnosť. V metodike výskumu použitej na tieto posúdenia vplyvu sa zohľadnia nielen vojenské spôsobilosti, ale prípadne aj politické, hospodárske, sociálne, technologické, právne a environmentálne faktory (analýza PESTLE). Výsledkom týchto výskumných štúdií budú písomné správy so zhrnutiami, ktoré budú k dispozícii vo všetkých úradných jazykoch OSN s cieľom rozšíriť ich dosah a prístupnosť (preklad úplných správ prebehne podľa času a zdrojov, ktoré budú k dispozícii).

Okrem toho, vzhľadom na komplexný politický, vojenský, právny a technický ekosystém, v ktorom sa takéto technológie vyvíjajú a zavádzajú, sa v rámci tohto pracovného okruhu zorganizujú štyri dialógy viacerých zainteresovaných strán s cieľom doplniť výskumné činnosti a podporiť výmenu názorov a prenos poznatkov medzi rôznymi komunitami zainteresovaných strán. Formát týchto stretnutí bude hybridný a načasovaný tak, aby bol prístupný publiku z celého sveta.

3. Pracovný okruh č. 3: Modernizácia kontroly zbraní a príprava reakcií v oblasti riadenia vhodných pre 21. storočie

3.1. Cieľ

Účelom tohto pracovného okruhu je preskúmať, či nové podporné technológie predstavujú nové výzvy v oblasti riadenia, a ak áno, ako možno zmodernizovať tradičný súbor nástrojov na kontrolu zbraní, aby sa tieto výzvy mohli riešiť. Okrem toho sa v rámci tohto pracovného okruhu preskúma aj komplementárnosť tradičných opatrení na kontrolu zbraní so širšími opatreniami v oblasti riadenia technológií, ktoré môžu prispieť k dosiahnutiu rovnakých cieľov, akými sú fyzická ochrana, stabilita, bezpečnosť, znižovanie rizika a nešírenie zbraní.

3.2. Očakávané výsledky

a) Lepšie pochopenie možných silných stránok a obmedzení súčasného súboru nástrojov na kontrolu zbraní s cieľom vysporiadať sa s novými a vznikajúcimi technológiami.

b) Lepšie pochopenie širšieho súboru nástrojov riadenia technológií (napr. priemyselné normy, samoregulačné mechanizmy) a spôsobu, akým môže medzinárodné bezpečnostné spoločenstvo tieto nástroje využiť na posilnenie mieru, stability a bezpečnosti vo svete.

c) Vzájomné obohacovanie poznatkov v jednotlivých sektoroch prostredníctvom neformálnej výmeny prístupnej všetkým členským štátom OSN, priemyslu a občianskej spoločnosti vo všeobecnosti.

3.3. Opis pracovného okruhu

Tento pracovný okruh bude vychádzať zo zistení pracovného okruhu č. 2 s cieľom ďalej rozšíriť analýzu vybraných podporných technológií prostredníctvom štyroch dodatočných výskumných štúdií zameraných na konkrétne výzvy v oblasti riadenia a možné politické reakcie. Podobne ako pri pracovnom okruhu č. 2, každá výskumná štúdia bude doplnená špecializovaným dialógom viacerých zainteresovaných strán v hybridnom formáte s cieľom získať poznatky identifikované v jednotlivých sektoroch, ktoré možno využiť na zlepšenie reakcií v rámci medzinárodnej bezpečnostnej politiky.

Tento pracovný okruh bude okrem toho zahŕňať konceptualizáciu a včasné navrhnutie interaktívnej infografiky, ktorá umožní identifikáciu a zmapovanie príslušných nástrojov kontroly zbraní, širších nástrojov riadenia technológií a nástrojov na regionálnej a medzinárodnej úrovni pre vybrané podporné technológie. Táto činnosť bude slúžiť na testovanie metodiky identifikácie a stanovenia priorít použiteľných a relevantných nástrojov, ako aj rôznych možností vizualizácie údajov. Infografika bude sprístupnená na osobitnej webovej stránke na webovom sídle UNIDIR.